Orientering om dom i sag om vejbidrag 
Sagsfremstilling 
16.    Orientering om dom i sag om vejbidrag  
                                                                                                                        Åbent 
Sagsnr.: 326-2014-11742       J.nr.: 05.01.13            Jasmin Christensen.: 326-2015-54427 
  
[adresse] 
I henhold til spildevandsbetalingsloven skal kommunerne årligt betale et vejbidrag til deres spildevandsselskaber for 
selskabernes håndtering af det regnvand, som afledes fra kommunale veje og private fællesveje til kloakkerne. 
Vejbidraget fastsættes af kommunerne selv og kan højst udgøre 8 % af spildevandsselskabets udgifter til 
kloakledningsanlæggene.  
  
Forsyningssekretariatet, som er en del af Konkurrence- og Forbrugerstyrelsen, fører tilsyn med, om der anvendes 
midler fra kommunale vandselskaber til aktiviteter, der ikke er forbundet med selskabernes drift. Udgangspunktet er 
således, at de takstfinansierede "vandpenge" skal anvendes til vandselskabets egen virksomhed. Anvender en 
kommune selskabets penge til andre formål, foretages der modregning i kommunens bloktilskud efter reglerne i 
"stoploven" - lov om kommuners afståelse af vandforsyninger og spildevandsforsyninger. 
  
Forsyningssekretariatet har hidtil fortolket reglerne på området på en sådan måde, at en kommune kan opnå en 
økonomisk fordel, hvis kommunen ikke betaler den fulde værdi af ydelsen. Dette gælder også i forhold til 
kommunens betaling af vejbidrag. Sekretariatet har således lagt til grund, at hvis spildevandsforsyningen har højere 
omkostninger forbundet med vejafvandingen, end kommunen betaler, kan kommunen have opnået en økonomisk 
fordel, og den manglende omkostningsdækning kan derfor udgøre en indberetningspligtig uddeling.  
  
Forsyningssekretariatet har på den baggrund i en lang række sager vurderet, at kommunerne betalte for lidt i 
vejbidrag, og at dette har som konsekvens, at der skal foretages modregning i kommunernes bloktilskud. 
  
På baggrund af Forsyningssekretariatets afgørelser, stævnede Slagelse Kommune i februar 2014 
Forsyningssekretariatet - blandt andet med henblik på at få prøvet Forsyningssekretariatets kompetence og 
hjemmelsgrundlag til at kunne træffe afgørelse om kommunernes skønsudøvelse i forbindelse med fastsættelsen af 
vejbidrag.     
  
Den 13. februar 2015 har Østre Landsret afsagt dom i sagen og erklæret Forsyningssekretariatets afgørelser i 
forhold til størrelsen på [adresse] indbetaling af vejbidrag for ugyldige. 
  
Det fremgår af dommen, at landsretten ikke mener, at Forsyningssekretariatet har hjemmel i stoploven til at anse en 
eventuel for lav fastsættelse af vejbidraget, for en uddeling, der kan medføre modregning i bloktilskuddet.  
  
Ankefristen i forhold til dommen udløber den 13. marts 2015. Bliver dommen ikke anket, vil den være endelig. 
Herefter vil der udestå et spørgsmål vedrørende tilbagebetaling af de beløb, som på baggrund af vejbidragssagerne 
og dommens udfald uberettiget er trukket i kommunernes bloktilskud med videre. Hertil kommer, at kommunerne til 
den tid også skal have Forsyningssekretariatet til at tilbagekalde de relevante afgørelser vedrørende vejbidrag for 
2012 og 2013. 
  
Advokatfirmaet Horten, der har ført sagen for Slagelse Kommune, har oplyst, at det er deres vurdering, at staten og 
Forsyningssekretariatet som udgangspunkt vil være forpligtet til at sikre, at kommunerne ikke lider et tab som følge 
af de ugyldige afgørelser. Landsretten har i dommen bemærket, at kommunerne på nuværende tidspunkt ikke har 
lidt et tab. Denne bemærkning skal dog ses i lyset af, at Forsyningssekretariatet under den afsluttende del af sagen 
har tilkendegivet, at staten og Forsyningssekretariatet som offentlige myndigheder naturligvis vil rette ind efter en 
bindende dom på dette område. 
  
Horten vil efter ankefristens udløb komme med mere detaljerede anbefalinger om det videre forløb. 
  
Kalundborg Kommune har som Slagelse Kommune modtaget en afgørelse fra Forsyningssekretariatet vedrørende 
kommunens betaling af vejbidrag. Den 19. juni 2012 afgjorde Forsyningssekretariatet, at Kalundborg Kommune 
havde betalt for lidt i vejbidrag i 2007 og 2008. Kalundborg Kommune besluttede den 9. april 2013 at udbetale det 
angiveligt skyldige beløb på 622.878 kr. til Kalundborg Forsyning.  
  
Fra 2009 og fremefter har Kalundborg Kommune betalt et vejbidrag til spildevandsselskabet på 8 % af 
spildevandsselskabets anlægsudgifter til ledningsanlægget. Forsyningssekretariatet har skønnet at mængden af 
vand fra vejafvandingen udgør 20 % af den samlede mængde behandlet vand. Dette skøn er ikke umiddelbart blevet 
efterprøvet.    
  
Det skal dog bemærkes, at Kalundborg Kommune har tilsluttet sig en såkaldt suspensionserklæring i forbindelse 
med [adresse] sagsanlæg, og det betyder, at kommunen har sikret sig mod, at kommunens eventuelle 
krav i vejbidragssagerne, som følge af den nu afsagte dom, ikke bortfalder som følge af forældelse eller passivitet.    
  
Når ankefristen er udløbet i forhold til Østre Landsrets dom, skal det nærmere vurderes, om Kalundborg Kommune 
skal foretage sig yderligere i sagen.  
  
BEHANDLING 
Teknik- og Miljøudvalget. 
  
INDSTILLING 
Chefen for Vej, Ejendom og Affald indstiller, at orienteringen tages til efterretning. 
  
ØKONOMISKE KONSEKVENSER 
  
  
  
  
Teknik- og Miljøudvalgets møde den 2. marts 2015: 
Udvalget vedtog at tage orienteringen til efterretning. 
